Խողովակապատյան

«Խողովակապատյանը» ծալվող փաթեթ է, որը կարող է օգտագործվել մածուցիկ հեղուկների համար, ինչպիսիք են ատամի մածուկը, նկարչական ներկերը, սոսինձը, քսուքը և դեղամիջոցները։ Հիմնականում խողովակապատյանը գլանաձև, կլոր կամ օվալաձև պրոֆիլով խոռոչ կտոր է՝ պատրաստված պլաստիկից, ստվարաթղթից, ալյումինից կամ այլ մետաղից։ Ընդհանուր առմամբ, խողովակպատյանի մի ծայրում կլոր բացվածք է, որը կարելի է փակել տարբեր փակիչներով։ Բացանցքը կարող է ձևավորվել տարբեր ձևերով. առավել բնորոշ են տարբեր ոճի և երկարության պլաստիկ վարդակները: Մյուս ծայրը կնքվում է եռակցման կամ ծալովի միջոցով:

Խողովակապատյանների տիպիկ տարողունակությունը տատանվում են 3 մլ-ից մինչև 300 մլ։  Խողովակապատյանների մեծամասնությունը նախատեսված է, որ քամվի ձեռքի ճնշման տակ, բայց որոշները օգտագործվում են հիմքում գտնվող խողովակի բանալիով, որն օգնում է փաթաթելով քամել դրանք:

## Պատմություն

Ջոն Գոֆ Րենդը, ամերիկացի դիմանկարիչ, 1841 թվականին հորինել է սեղմվող մետաղյա խողովակապատյան ներկի համար։ 

Ատամի մածուկը խողովակապատյանի մեջ ներմուծվել է Johnson & Johnson ընկերության կողմից 1889 թվականին։ Շատ չանցած, Կոնեկտիկուտից ատամնաբույժ Վաշինգտոն Շեֆիլդը 1890-ականներին սկսեց ատամի մածուկ վաճառել կապարի խողովակապատյաններով:

## Նյութեր

Ամենավաղ խողովակապատյանները պատրաստված էին անագից, ցինկից կամ կապարից, որոնք երբեմն ներսից պատված էին մոմով։

Ալյումինե խողովակապատյանների կափարիչները հիմնականում անհարթ են, ինչպես և վարդակը: Ալյումինե խողովակների ծայրը սովորաբար մի քանի անգամ ծալվում է պարունակությունը լցնելուց հետո: Խողովակը սովորաբար հերմետիկորեն կնքված է և գրեթե զերծ է մանրէներից՝ արտադրության գործընթացում բարձր ջերմաստիճանների պատճառով: Խողովակի ներսը կարող է պատված լինել, որպեսզի նյութը չհակազդի պարունակության հետ: Ալյումինե խողովակները արտադրվում են արտամղման միջոցով փոքր կլոր մասից: Դիզայնը կարելի է տպել խողովակի վրա՝ օգտագործելով օֆսեթ տպագրության մեթոդը: Հաճախ օգտագործվում է վեց տոն: Լցված պարունակությունը կարող է դուրս քամվել մատների ճնշման միջոցով: Ալյումինե խողովակապատյանների հիմնական բնութագիրը պարունակության ամբողջական մեկուսացումն է շրջակա մթնոլորտից. հետևաբար, նման խողովակապատյանները հատկապես հարմար են խիստ փչացող պարունակության փաթեթավորման համար: Ալյումինե խողովակները օգտագործվում են կոսմետիկայի, դեղագործության, սննդի, ներկերի և տեխնիկական արտադրանքի համար:

Խողովակատուփերը արտադրում են նաև պլաստկից, առավել հաճախ պոլիէթիլենից: Պլաստիկ խողովակապատյանները օգտագործվում են կոսմետիկայի համար, ինչպիսիք են ձեռքի քսուքները, ինչպես նաև որոշ սննդամթերքի: Պլաստիկ խողովակապատյանները պահպանում են իրենց ձևը յուրաքանչյուր սեղմելուց հետո, ի տարբերություն լամինատե խողովակների, ինչպիսիք են ատամի մածուկի խողովակապատյանները: Դրանք զարդարվում են կամ ունենում են հատուկ փափուկ մակերես, որպեսզի խողովակապատյանը ավելի գրավիչ դարձնի օգտագործման ընթացքում կամ վաճառքի կետում: Պլաստիկ խողովակապատյաննները արտադրվում են էքստրուզիայի մեթոդով: Սկզբում արտադրվում է խողովակ մասնագիտացված արտամղման մեքենայով: Այն պետք է արտադրվի շատ բարձր ստանդարտներով (դեկորատիվ նպատակների համար) և նաև խիստ դիմացկունությամբ, որը համատեղելի է էքստրուզիայից հետո ավտոմատացված գործընթացների հետ: Երբ խողովակը արտադրվում է, նրա գլխիկը տեղադրվում է ավտոմատացված մեքենայի միջոցով: Խողովակների տպագրությունը՝ օգտագործելով մասնագիտացված տպագրական մեքենաներ, կիրառում է ցանկալի ձևավորում: Բաց խողովակները սովորաբար լցվում և կնքվում են առանձին արտադրամասերում: Բազմաշերտ պլաստիկ խողովակները դարձել են ավելի ու ավելի տարածված. դրանք ավելի լավ են մեկուսացնում պարունակությունը օդից, ինչը թույլ է տալիս դրանք օգտագործել ապրանքների ավելի լայն տեսականի, օրինակ՝ սննդամթերքի համար:

## Կիրառում
Շատ ապրանքներ են սովորաբար վաճառվում խողովակտուփերով.
* Ատամի մածուկ, նախկինում մետաղական, այժմ՝ պլաստիկ
* Մածուցիկ նկարչական ներկ, ներառյալ յուղաներկ, ակրիլային ներկ և խտացված ջրաներկ (որը պետք է նոսրացվի ջրով)․ սովորաբար մետաղական
* Սննդի մեջ օգտագործվող մածուկներ, ինչպիսիք են անչոուսի, տոմատի մածուկ, մանանեխ, մայոնեզ և սկանդինավյան սմորգասքավիար
* Դեղագործական քսուքներ
* Սոսինձներ և հերմետիկներ 
* Կոսմետիկայի պարագաներ և գելեր

## Ծանոթագրություններ

## Գրականություն

* Yam, K. L., "Encyclopedia of Packaging Technology", John Wiley & Sons, 2009, 
* Soroka, W, "Fundamentals of Packaging Technology", IoPP, 2002, 
* Museum of Modern Art (New York), "The Package", September 9-November 1, 1959 exhibit catalog

## Արտաքին հղումներ
* European Tube Manufacturers Association (etma)
* The Tube Council of North America
* How Its Made - Aluminum tubes 

Կատեգորիա:Փաթեթավորում